ANC-raadslid in sop oor sy glo partytjie hou‘n Skermskoot uit die video. Die ANC het opgetree teen een van sy raadslede in Limpopo nadat sy glo ŉ partytjie tydens die afsonderingstydperk gehou het. ŉ Video doen die ronde wat wys hoe die raadslid van die Makhado-munisipaliteit in Louis Trichardt langs ŉ tafel vol drank dans terwyl haar vriende toekyk. Die partytjie is glo op 12 April gehou om die raadslid se verjaardag te vier. Anderson Mudunungu, sekretaris van die ANC in die Vhembe-streek, het gesê die party het met skok en afgryse van die raadslid se beweerde optrede verneem. “Die politieke bestuurspan van die munisipaliteit het met die betrokke raadslid vergader en haar van hul besluit ingelig.” Volgens Mudunungu is daar besluit dat die raadslid haarself onmiddellik moet onttrek aan die munisipaliteit se aktiwiteite totdat die saak in ŉ hof beslis is. “Daar sal ŉ maand se salaris van die raadslid weggevat word en die ANC sal intussen ŉ ander raadslid aanstel om in haar plek waar te neem.” Die aangeleentheid sal ook na die etiekkomitee verwys word en die raadslid is versoek om ŉ openbare verskoning via die elektroniese- en gedrukte media sowel as op sosiale media uit te reik. Die betrokke raadslid is ook ŉ lid van Brand South Africa se raad van trustees. Dié agentskap wat deur die regering befonds word en ten doel het om die land se beeld te bevorder, se trustees word deur die president aangewys vir ŉ termyn van drie jaar. Brand South Africa het intussen in ŉ verklaring gesê hy sal sy eie interne ondersoek na die voorval doen. “Dit is belangrik om te noem dat die raad in solidariteit staan met pres. Cyril Ramaphosa se beroep vir die afdwing van die afsonderingstydperk se regulasies. Ons veroordeel enige aksies wat strydig is met die voorgeskrewe regulasies,” het Thandi Tobias, voorsitter van die raad van trustees, gesê. Die DA in Limpopo het intussen strafregtelike klagte teen die raadslid aanhangig gemaak. Jacques Smalle, DA-leier in Limpopo, het gesê die video wat glo wys hoe die raadslid partytjie hou, is ook aan die polisie oorhandig toe die klag aanhangig gemaak is. “Niemand is bo die wet verhewe nie. Die regulasies vir die afsonderingstydperk het ten doel om lewens te red en moet ernstig opgeneem word. “In ŉ tyd waarin duisende gewone burgers al in hegtenis geneem is weens oortreding van die regulasies, is dit die plig van openbare ampsdraers om ŉ voorbeeld te stel,” het Smalle gesê.